DOI: 10.14457/tu.the.2021.1127
title: การบริหารงานบุคคลของข้าราชการครูและบุคลากรทางการศึกษา: กรณีการแต่งตั้งโยกย้ายผู้บริหารสถานศึกษาและข้าราชการครูของคณะกรรมการศึกษาธิการจังหวัดลพบุรี

description: การศึกษาเรื่องการบริหารงานบุคคลของข้าราชการครูและบุคลากรทางการศึกษา กรณีการแต่งตั้งโยกย้ายผู้บริหารสถานศึกษาและข้าราชการครูของคณะกรรมการศึกษาธิการจังหวัดลพบุรี มีวัตถุประสงค์ 1) เพื่อศึกษาถึงความสัมพันธ์ของหลักธรรมาภิบาลในกระบวนการพิจารณาแต่งตั้งโยกย้ายกับความสุขในการทำงานของผู้บริหารสถานศึกษาหรือข้าราชการครู สังกัดสำนักงานคณะกรรมการการศึกษาขั้นพื้นฐานในจังหวัดลพบุรี 2) เพื่อศึกษาถึงความสัมพันธ์ของการแต่งตั้งโยกย้ายกับความสุขในการทำงานของผู้บริหารสถานศึกษาหรือข้าราชการครู สังกัดสำนักงานคณะกรรมการการศึกษาขั้นพื้นฐานในจังหวัดลพบุรี 3) เพื่อเสนอแนวทางการพัฒนา กระบวนการบริหารงานบุคคลของข้าราชการครูและบุคลากรทางการศึกษา ของคณะกรรมการศึกษาธิการจังหวัดลพบุรีกลุ่มตัวอย่างที่ใช้ในการศึกษาวิจัยนี้ คือ ผู้บริหารสถานศึกษาและข้าราชการครู สังกัดสำนักงานคณะกรรมการการศึกษาขั้นพื้นฐานในจังหวัดลพบุรี จำนวน 388 คน โดยมีรูปแบบการวิจัยแบบผสมผสาน (Mixed methods research) โดยใช้แบบสอบถามเป็นเครื่องมือในการวิจัยเชิงปริมาณ วิเคราะห์ข้อมูลโดยใช้ ค่าความถี่ ค่าเฉลี่ย ค่าร้อยละ ส่วนเบี่ยงเบนมาตรฐาน สถิติค่าสัมประสิทธิ์สหสัมพันธ์แบบเพียร์สัน (Pearson’s Product Moment Correlation Coefficient) Independent Sample t-test และ One-Way ANOVA และใช้การสัมภาษณ์แบบกึ่งทางการ (Semi-Structured Interview) เป็นเครื่องมือในการวิจัยเชิงคุณภาพ มีกลุ่มเป้าหมายเป็นผู้แทนคณะกรรมการศึกษาธิการจังหวัด ผู้แทนคณะอนุกรรมการศึกษาธิการจังหวัด ผู้แทนคณะกรรมการตรวจสอบข้อมูลรายละเอียดตัวชี้วัด (ผอ.สถานศึกษา) ผู้แทนคณะทำงานตรวจสอบกลั่นกรองการย้าย (ข้าราชการครู) ผู้แทนผู้บริหารสำนักงานเขตพื้นที่การศึกษา ผู้แทนผู้บริหารสถานศึกษา และผู้แทนข้าราชการครู เพื่อใช้วิเคราะห์ข้อมูลร่วมกันในการศึกษาทั้งเชิงปริมาณและคุณภาพผลการศึกษาพบว่า 1) ระดับความคิดเห็นของกลไกการพิจารณาแต่งตั้งโยกย้ายของคณะกรรมการศึกษาธิการจังหวัดลพบุรี ตามหลักธรรมาภิบาลของกระทรวงศึกษาธิการ โดยในภาพรวมอยู่ในระดับเห็นด้วยมากที่สุด 2) ระดับความคิดเห็นความสัมพันธ์ของการแต่งตั้งโยกย้ายกับความสุขในการทำงาน (Happy Workplace) โดยในภาพรวมอยู่ในระดับเห็นด้วยมากที่สุด 3) หลักธรรมาภิบาลในกระบวนการพิจารณาแต่งตั้งโยกย้ายกับความสุขในการทำงานของผู้บริหารสถานศึกษาหรือข้าราชการครู มีความสัมพันธ์กันค่อนข้างสูงและเป็นไปในทิศทางเดียวกัน 4) ผู้บริหารสถานศึกษาหรือข้าราชการครู สังกัดสำนักงานคณะกรรมการการศึกษาขั้นพื้นฐานในจังหวัดลพบุรี ที่มีเพศ ตำแหน่ง หน่วยงานต้นสังกัด และขนาดของสถานศึกษา ที่แตกต่างกัน จะมีความสุขในการทำงาน ที่แตกต่างกัน 5) ความสัมพันธ์ของการแต่งตั้งโยกย้ายกับความสุขในการทำงานของผู้บริหารสถานศึกษาหรือข้าราชการครู สังกัดสำนักงานคณะกรรมการการศึกษาขั้นพื้นฐานในจังหวัดลพบุรี มีผลต่อกันไม่มากก็น้อย ซึ่งมีหลายปัจจัยที่ส่งผล เช่น สภาพแวดล้อมในการปฏิบัติงาน ผู้นำองค์กร กระบวนการบริหารบนหลักธรรมาภิบาล และปัจจัยส่วนบุคคล (สำนึกความซื่อสัตย์สุจริต ครอบครัว ความต้องการพัฒนา) 6) แนวทางการพัฒนา กระบวนการบริหารงานบุคคลของข้าราชการครูและบุคลากรทางการศึกษา ของคณะกรรมการศึกษาธิการจังหวัดลพบุรี พบว่า ผู้มีส่วนได้ส่วนเสียยังมีความต้องการ ในการสร้างโอกาสในการมีส่วนร่วมเพิ่มมากขึ้น ในกลไกการบริหารของคณะกรรมการศึกษาธิการจังหวัดในองค์คณะต่าง ๆ ควรเร่งสร้างวัฒนธรรมการบริหารที่เปิดเผยข้อมูลข่าวสารให้เพิ่มขึ้น เนื่องจากที่ผ่านมามีการขับเคลื่อนด้านนี้อยู่แล้วผ่านช่องทางและแพลตฟอร์มต่าง ๆ ให้ผู้มีส่วนได้ส่วนเสียรับรู้ข้อมูลข่าวสารที่รวดเร็ว เป็นปัจจุบัน ต่อเนื่อง และควรมีการขับเคลื่อนปัจจัยความสุขในด้านการเงิน ด้านความผ่อนคลาย และด้านครอบครัวเพิ่มมากขึ้น